钦定古今图书集成/明伦汇编/交谊典/第064卷 > 《与湖南李中丞启》柳宗元
## 钦定古今图书集成/明伦汇编/交谊典/第064卷 > 《与湖南李中丞启》柳宗元

宗元启：“某尝读《列子》书，有言于郑子阳者曰：‘列御寇
盖有道之士也，居君之地而穷，若不好士使之然乎’？
子阳于是以君命输粟于列子，列子不受，固常高其
志。又读《孟子》书，言诸侯之于士曰：‘使之穷于吾地，则
赒之赒之，亦可受也’。又怪孟子以希圣之才，命代而
出，不卓然自异，以洁白其德，取食于诸侯，不以为非。”
断而言之，则列子独往之士，唯己一毛之为爱，故遁
以自免；孟子兼济之士，唯利万物之为谋，故当而不
辞。今某处则无列子之道，出则无孟子之谋，穷则去
让而自求，至则捧受而无惭，斯固为贪陵苟冒人矣。
《董生》曰：“明明求财利，唯恐困乏者，庶人之事也。”是皆
诟耻之大者，而无所避之，何也？以为“士则黜辱，为农
则斥远，无伎不可以为工，无赀不可以为商，抱大罪，
处穷徼，以当恶岁而无廪食，又不自列于阁下，则非
所以待君子之意也。”伏惟览子阳、《孟子》之说，以垂德
惠，无使惶惶然控于他邦，重为董生所笑，则缧囚之
幸大矣。谨启。